
Bratislava 29. apríla 2022 
Vážený pán / Vážená pani,
obraciame sa na Vás ako organizácia, ktorá sa už 30 rokov systematicky venuje presadzovaniu ľudských práv, nediskriminácie a zásady rovnosti v praxi. Na dosiahnutie tohto cieľa sa snažíme podporovať jednotlivcov a jednotlivkyne a brániť ich práva, vzdelávať profesionálov a profesionálky z rôznych oblastí, meniť legislatívu a politiky, mapovať pôsobenie štátnych orgánov, orgánov verejnej správy a iných subjektov zodpovedných za dodržiavanie práv a posilňovať inštitúcie rôzneho druhu.
Jednou z oblastí, ktorej sa v posledných rokoch intenzívne venujeme, sú reprodukčné práva žien a v rámci nich oblasť pôrodnej starostlivosti. V tejto oblasti sme zrealizovali aj početné výskumné a monitorovacie aktivity, z ktorých viaceré už pokrývajú aj obdobie pandémie ochorenia COVID-19 (výstupy sme zverejnili v publikáciách, ktorých zoznam je uvedený v prílohe). Z uskutočnených výskumných a monitorovacích aktivít vyplýva, že pri poskytovaní zdravotnej starostlivosti v súvislosti s tehotenstvom a pôrodmi dlhodobo dochádza k porušovaniu ľudských práv žien a novorodencov na všetkých úrovniach, od individuálnej až po inštitucionálnu a systémovú.
So snahou prispieť k systémovým zlepšeniam tohto stavu sme realizovali hĺbkový monitoring toho, ako fungujú mechanizmy nápravy porušovania ľudských práv pri poskytovaní pôrodnej starostlivosti. Výstupy z neho sme zverejnili v nedávno vydanej publikácii Inštitúcie ako kulisy nespravodlivosti: Fungovanie mechanizmov nápravy porušovania ľudských práv žien pri poskytovaní pôrodnej starostlivosti v SR. Prostredníctvom tohto listu by sme Vás chceli o uskutočnenom monitoringu a výstupoch z neho stručne informovať a zároveň Vás vyzvať na riešenie nami identifikovaných problémov a celkovo na zabezpečovanie spravodlivej a efektívnej nápravy, resp. prispievanie k nej spôsobmi, ako ich vyžaduje právny poriadok vrátane požiadaviek medzinárodného práva. Východiskom pre náš monitoring bolo, že rešpektovanie, ochrana a napĺňanie ľudských práv nie je možné bez efektívneho a spravodlivého zabezpečovania nápravy v prípadoch, keď sú práva porušené.
Do monitoringu sme zahrnuli 112 orgánov a inštitúcií, ktoré sú povinné zabezpečovať uvedenú nápravu buď preto, že spomínanú zdravotnú starostlivosť priamo poskytujú (nemocnice s pôrodnicami), vykonávajú nad jej poskytovaním dohľad alebo dozor (Úrad pre dohľad nad zdravotnou starostlivosťou, samosprávne kraje, Ministerstvo zdravotníctva SR, Slovenská lekárska komora, Slovenská komora sestier a pôrodných asistentiek), alebo sú zákonom zriadenými orgánmi na ochranu ľudských práv (verejná ochrankyňa práv, komisárka pre deti, komisárka pre osoby so zdravotným postihnutím a Slovenské národné stredisko pre ľudské práva). Keďže sme monitorovali zabezpečovanie nápravy počas celého prvého roka trvania pandémie ochorenia COVID-19, do monitoringu sme zahrnuli aj Úrad verejného zdravotníctva a regionálne úrady verejného zdravotníctva. 

V publikácii opisujeme konkrétne úlohy a zodpovednosti všetkých monitorovaných subjektov vo vzťahu k zabezpečovaniu nápravy porušení práv pri poskytovaní predpôrodnej a pôrodnej starostlivosti. Súčasne ich dopĺňame dátami o tom, ako realizácia týchto zodpovedností vyzerá v praxi (na základe informácií, ktoré sme od monitorovaných orgánov a inštitúcií vrátane Vašej získali prostredníctvom zákona o slobodnom prístupe k informáciám). 
Už názov publikácie naznačuje, že zabezpečovanie nápravy v praxi nefunguje a že zodpovedné orgány a inštitúcie nenapĺňajú svoje zákonné úlohy v dostatočnej miere a adekvátnymi spôsobmi. V rámci monitoringu sme napríklad zistili, že tieto inštitúcie a orgány nápravu nezabezpečujú iniciatívne, ale v drvivej väčšine prípadov iba čakajú na podnety od dotknutých, prípadne iných osôb. Tiež sme zistili, že viaceré zodpovedné inštitúcie a orgány nerozumejú ľudskoprávnym aspektom poskytovania pôrodnej starostlivosti a povinnostiam, ktoré na ne v súvislosti so zabezpečovaním tejto nápravy kladie súčasná legislatíva. Analýzou dostupných vnútroštátnych legislatívnych mechanizmov nápravy sme zároveň dospeli k záveru, že systém jej zabezpečovania nie je nastavený adekvátne a efektívne, je neprehľadný, rozdrobený, osobám dotknutým porušeniami práv nepriznáva žiadne alebo adekvátne procesné práva a celkovo ich v mnohých ohľadoch znevýhodňuje.
Náš monitoring zároveň odhalil, že inštitúcie a orgány, na ktoré sa dotknuté ženy či iné osoby obracajú so svojimi sťažnosťami a inými podnetmi na porušenia práv, nevyužívajú tieto podnety ako zdroj informácií o tom, čo pri poskytovaní pôrodnej starostlivosti nefunguje, čo ženy a iné dotknuté osoby považujú za problém a v čom sú žiaduce zlepšenia. Informácie získané od tehotných a rodiacich žien či iných osôb prostredníctvom ich sťažností alebo iných podnetov tak zodpovedným orgánom a inštitúciám neslúžia na realizáciu preventívnych opatrení smerujúcich k dodržiavaniu práv či k iným systémovým opatreniam. Zodpovedné inštitúcie a orgány, s výnimkou verejnej ochrankyne práv, v monitorovanom období nezbierali ani žiadne dáta o porušovaní ľudských práv pri poskytovaní predpôrodnej a pôrodnej starostlivosti. Nemali tak na základe čoho realizovať ďalšie potrebné kroky.
Vychádzajúc z načrtnutých a ďalších zistení považujeme za nevyhnutné, aby zodpovedné orgány a inštitúcie začali vo vzťahu k zabezpečovaniu nápravy porušení práv v súvislosti s predpôrodnou a pôrodnou starostlivosťou konať a aby podnikli kroky, výsledkom ktorých bude aj prehodnotenie súčasných systémových legislatívnych a inštitucionálnych nastavení. Zároveň sme presvedčené, že takéto zmeny nie je možné urobiť bez kvalitnej verejnej a v rámci nej odbornej diskusie, ktorú chceme iniciovať aj vydaním našej publikácie a ďalšími krokmi v týchto dňoch. Veríme, že subjekt, ktorý reprezentujete, bude realizovať všetky potrebné opatrenia a zapojí sa do všetkých potrebných procesov. Ak by ste pri ich realizácii usúdili, že naša expertíza môže byť vo vzťahu k žiaducim výsledkom nápomocná, sme pripravené na ďalšiu komunikáciu. 
Bibliografické údaje, ako aj údaje o možnosti získať elektronickú či tlačenú verziu publikácie Inštitúcie ako kulisy nespravodlivosti a ďalších našich publikácií o porušovaní ľudských práv pri poskytovaní pôrodnej starostlivosti sú uvedené v prílohe tohto listu. 

   PhDr. Šarlota Pufflerová, PhD.

            výkonná riaditeľka

PRÍLOHA: 
Zoznam publikácií o porušovaní ľudských práv pri poskytovaní predpôrodnej, pôrodnej a popôrodnej starostlivosti vydaných združením Občan, demokracia a zodpovednosť (v niektorých prípadoch v spolupráci so združením Ženské kruhy) 
· DEBRECÉNIOVÁ, J.: Inštitúcie ako kulisy nespravodlivosti: Fungovanie mechanizmov nápravy porušovania ľudských práv žien pri poskytovaní pôrodnej starostlivosti v SR. Bratislava : Občan, demokracia a zodpovednosť, 2021.


Na stiahnutie: http://odz.sk/institucie-ako-kulisy 
· DEBRECÉNIOVÁ, J. (ed.); DEBRECÉNIOVÁ, J. – KOTRÍKOVÁ RAŠMANOVÁ, M. – MAROŠIOVÁ, L.: PÔROD – PRÁVA – PANDÉMIA: Monitorovacia správa o porušovaní ľudských práv žien pri poskytovaní pôrodnej starostlivosti počas pandémie COVID-19 v zdravotníckych zariadeniach na Slovensku. Bratislava : Občan, demokracia a zodpovednosť, Ženské kruhy, 2021.


Na stiahnutie: http://odz.sk/porod-prava-pandemia 
· Anglická verzia: CHILDBIRTH – RIGHTS – PANDEMIC: Monitoring Report on Violations of the Human Rights of Women in the Provision of Childbirth Care in Healthcare Facilities in Slovakia During the COVID-19 Pandemic. Bratislava : Občan, demokracia a zodpovednosť, Ženské kruhy, 2021.


Available at: http://odz.sk/en/childbirth-rights-pandemic 
· DEBRECÉNIOVÁ, J. (ed.); DEBRECÉNIOVÁ, J. – HLINČÍKOVÁ, M. – HREŠANOVÁ, E. – LAFFÉRSOVÁ, Z. – KRIŠKOVÁ, Z. – SEKULOVÁ, M.: Ženy – Matky – Telá II: Systémové aspekty porušovania ľudských práv žien pri pôrodnej starostlivosti v zdravotníckych zariadeniach na Slovensku. Bratislava : Občan, demokracia a zodpovednosť, Ženské kruhy, 2016.


Na stiahnutie: http://odz.sk/zeny-matky-tela-2-systemove-aspekty 
· DEBRECÉNIOVÁ, J. (ed.); BABIAKOVÁ, K. – DEBRECÉNIOVÁ, J. – HLINČÍKOVÁ, M. – KRIŠKOVÁ, Z. – SEKULOVÁ, M. – ŠUMŠALOVÁ, S.: Ženy – Matky – Telá: Ľudské práva žien pri pôrodnej starostlivosti v zdravotníckych zariadeniach na Slovensku. Bratislava : Občan, demokracia a zodpovednosť, 2015.

Na stiahnutie: http://odz.sk/zeny-matky-tela 
V prípade záujmu je možné získať aj tlačené verzie uvedených publikácií – buď osobne v sídle nášho združenia (po predbežnom dohovore), alebo poštou za cenu poštovného a balného. Na tento účel kontaktujte, prosím, mediálnu manažérku ODZ Ľubicu Trubíniovú: 0905 271 888, trubiniova@odz.sk.

